Робърт Бърнс
Тъкачът

Превод от английски: Владимир Свинтила, 1992

chitanka.info

Там, де през китни долини,

през лесове и равнини

Карт носи своите вълни,

се срещнахме с тъкача.

Петима спореха за мен.

Боех се да не падне в плен

сърцето ми и в тоя ден

го дадох на тъкача.

Баща ми мрънка час по час.

Друг момък готвел той за нас!

И иска да отблъсна аз

ръката на тъкача.

Той вече ми го каза сам:

не дава зестра! Аз го знам.

Но аз сърцето си ще дам

за зестра на тъкача.

Додето ручей ромоли,

шумят жита, дъждец вали

и в клоните жужат пчели,

ще любя аз тъкача.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.